b'\n_START_ARTICLE_\nAntibiotikas\n_START_PARAGRAPH_\nAntibiotikai \xe2\x80\x93 med\xc5\xbeiagos, naikinan\xc4\x8dios bakterijas arba slopinan\xc4\x8dios j\xc5\xb3 augim\xc4\x85 ir dauginim\xc4\x85si. Nat\xc5\xabral\xc5\xabs antibiotikai \xe2\x80\x93 gryb\xc5\xb3, bakterij\xc5\xb3, augal\xc5\xb3 ar gyv\xc5\xabn\xc5\xb3 sintetinami junginiai, kurie paprastai slopina kuri\xc4\x85 nors l\xc4\x85steli\xc5\xb3 baltym\xc5\xb3 sintez\xc4\x97s stadij\xc4\x85 (pradedant RNR transkripcija ir baigiant paskutiniais baltymo sintez\xc4\x97s momentais). Antibiotikai naudojami kaip vaist\xc5\xb3 infekcin\xc4\x97ms ligoms gydyti veikliosios med\xc5\xbeiagos. Sintetiniai antibiotikai \xe2\x80\x93 nat\xc5\xabrali\xc5\xb3 antibiotik\xc5\xb3 sintetiniai analogai._NEWLINE_\xc4\xaeprastiniai antibiotikai neveiksmingi prie\xc5\xa1 grybelines bei kitas ne bakterines infekcijas, o kiekvienos r\xc5\xab\xc5\xa1ies antibiotikas efektyviai kovoja tik su tam tikros r\xc5\xab\xc5\xa1ies bakterijomis. Jie negydo virusini\xc5\xb3 lig\xc5\xb3.Jis buvo i\xc5\xa1rastas XXam\xc5\xbeiuje._NEWLINE_Paprastais atvejais antibiotikai vartojami tablet\xc4\x97mis, rimtesniais atvejais leid\xc5\xbeiami intraveni\xc5\xa1kai. Kai kuriais atvejais vartojami tepami ar la\xc5\xa1inami antibiotikai (pvz., aki\xc5\xb3 la\xc5\xa1ai).\n_START_SECTION_\nIstorija\n_START_PARAGRAPH_\nIki atrandant antibiotikus, \xc5\xbemon\xc4\x97s nuo infekcini\xc5\xb3 lig\xc5\xb3 gydyti nuodais (pavyzd\xc5\xbeiui, arseno ir gyvsidabrio preparatais). Ankstyvuosiuose eksperimentuose steb\xc4\x97tos kai kuri\xc5\xb3 bakterij\xc5\xb3 gaminam\xc5\xb3 produkt\xc5\xb3 antibakterin\xc4\x97s savyb\xc4\x97s. 1888 m. vokietis E. de Freudenreichas i\xc5\xa1skyr\xc4\x97 antibakterin\xc4\x99 med\xc5\xbeiag\xc4\x85 piocianaz\xc4\x85, efektyviai veikiant\xc4\xaf ligas sukelian\xc4\x8dias bakterijas, bet med\xc5\xbeiaga buvo \xc5\xbealinga ir neprognozuojama, d\xc4\x97l to negal\xc4\x97jo b\xc5\xabti panaudota kovai su infekcijomis._NEWLINE_Pirmasis atrastas efektyvus antibiotikas \xe2\x80\x93 pranc\xc5\xabzo medicinos studento Ernesto Diu\xc5\xa1eno 1896 m. atrastas penicilinas. I\xc5\xa1rad\xc4\x97jui po keleri\xc5\xb3 met\xc5\xb3 mirus, jo atradimas buvo ilgam pamir\xc5\xa1tas. 1928 m. Aleksandras Flemingas pasteb\xc4\x97jo Penicillium mikromicet\xc5\xb3 gaminamos med\xc5\xbeiagos antibakterin\xc4\xaf poveik\xc4\xaf ir suprato \xc5\xa1io poveikio svarb\xc4\x85 medicinai. Antibakterin\xc4\x99 med\xc5\xbeiag\xc4\x85 jis pavadino penicilinu ir 1929 m. m. publikavo jos apra\xc5\xa1ym\xc4\x85._NEWLINE_1932\xe2\x80\x931935 m. buvo atrasta artima antibiotikams klas\xc4\x97 sintetini\xc5\xb3 preparat\xc5\xb3 \xe2\x80\x93 sulfanilamidiniai bakteriostatikai. V\xc4\x97liau i\xc5\xa1 \xc4\xafvairi\xc5\xb3 bakterij\xc5\xb3 ir pel\xc4\x97si\xc5\xb3 buvo i\xc5\xa1skirta ir kit\xc5\xb3 bakterijas naikinan\xc4\x8di\xc5\xb3 med\xc5\xbeiag\xc5\xb3, pvz., 1943 m. \xe2\x80\x93 streptomicinas, 1945 m. \xe2\x80\x93 tetraciklinas. 1960 m. medicinoje prad\xc4\x97tas naudoti pirmas gamtini\xc5\xb3 analog\xc5\xb3 neturintis sintetinis antibiotikas \xe2\x80\x93 metronidazolis.'